કોયલો ભાગ્યે જ જમીન ઉપર ઊતરે છે. કવિઓએ કોયલને જાણે ‘નારી’ જ કલ્પી છે પણ જે મીઠો ટહુકો તમે સાંભળો છો તે નર કોયલનો ટહુકો હોય છે. (એક આડવાત કરી લઉં કે કોયલ નામનો વેલો થાય છે તેનાં પાનના રસથી સાપનું ઝેર ઊતરે છે!). કોયલના જ આકારનું બુલબુલ (નાઈટિંગેલ) નામનું પક્ષી છે તેને પણ ટૂંકમાં યાદ કરીએ. કિરતારે બુલબુલનું મગજ અનોખું (કોમ્પલેક્સ) બનાવ્યું છે. બીજાં બીજાં પંખીઓ કરતાં બુલબુલ અનેક રીતે જુદા જુદા રાગથી ટહુકો કરે છે તેમ વિજ્ઞાનીઓ કહે છે. અમેરિકાની કોર્નેલ યુનિવર્સિટીનાં પશુ-પંખીશાસ્ત્રીના કહેવા મુજબ ભગવાને બુલબુલનું મગજ અતિ ગૂંચવાળું બનાવ્યું છે! બુલબુલના મગજનો અભ્યાસ કરીને જર્મનીની યુનિવર્સિટીના પંખીશાસ્ત્રીઓએ તારણ કાઢ્યું છે કે માનવી તેના મગજનો વિકાસ કરે તો અનેક ભાષા શીખી શકે છે. અનેક રાગથી ગાઈ શકે છે. ન્યુરોસાયન્ટિસ્ટ કહે છે કે બુલબુલના દાખલા ઉપરથી માનવે જાણવું જોઈએ કે બુલબુલને જો કુદરતે આટલી શક્તિ આપી છે (વિવિધ રાગોના ટહુકા કરવાની) તો માનવને કેટલી શક્તિ આપી હશે?